คุ้มสุดๆ! SPALI-W4 แปลงสิทธิ์ 4 บ. อัตราส่วน 1:1 เทียบราคาหุ้นแม่ในกระดาน 23.20 บ.
คุ้มสุดๆ! SPALI-W4 แปลงสิทธิ์ 4 บ. อัตราส่วน 1:1 เทียบราคาหุ้นแม่ในกระดาน 23.20 บ.
5 ม.ค. 2561

ผู้สื่อข่าวรายงานว่าในวันนี้ (5 ม.ค.) เมื่อเวลาประมาณ 13.30 น. บริษัท ศุภาลัย จำกัด (มหาชน) หรือ SPALI ได้มีหนังสือแจ้งต่อตลาดหลักทรัพย์แห่งประเทศไทย (ตลท.) ระบุว่า ตามที่บริษัทฯได้ออกและเสนอขายใบสำคัญแสดงสิทธิที่จะซื้อหุ้นสามัญของบริษัท ศุภาลัย จำกัด (มหาชน) หรือ SPALI-W4 จำนวน 429,135,954 หน่วย (จากจำนวนใบสำคัญแสดงสิทธิฯ ที่เสนอขายทั้งหมด 429,138,312 หน่วย) ให้แก่ผู้ถือหุ้นเดิมของบริษัทฯนั้น
ทั้งนี้ บริษัทฯขอแจ้งรายละเอียดและกำหนดการใช้สิทธิที่จะซื้อหุ้นสามัญของใบสำคัญแสดงสิทธิที่จะซื้อหุ้นสามัญ SPALI-W4 ครั้งที่ 1 ซึ่งมีระยะเวลาการแจ้งความจำนงการใช้สิทธิ ระหว่างวันที่ 12-18 มกราคม 2561 โดยกำหนดการใช้สิทธิวันที่ 19 มกราคม 2561 สำหรับอัตราการใช้สิทธิและราคาการใช้สิทธิ ใบสำคัญแสดงสิทธิ 1 หน่วย มีสิทธิซื้อหุ้นสามัญได้ 1 หุ้น ในราคาหุ้นละ 4 บาท
ขณะที่ราคาหุ้นบริษัท ศุภาลัย จำกัด (มหาชน) หรือ SPALI ปิดตลาดฯวันนี้ อยู่ที่ 23.30 บาท บวก 0.20 บาท หรือเพิ่มขึ้น 0.87% ด้วยมูลค่าซื้อขาย 177.36 ล้านบาท
ทั้งนี้จากการสำรวจข้อมูลของ “ข่าวหุ้นธุรกิจออนไลน์” จะพบว่าผู้ถือหุ้นเดิมที่ได้รับใบสำคัญแสดงสิทธิที่จะซื้อหุ้นสามัญของบริษัท ศุภาลัย จำกัด (มหาชน) หรือ SPALI-W4 แล้วยังไม่ได้ทำการขายวอแรนต์ออกมา จนถึงปัจจุบันหากทำการแปลงสิทธิ์ในวันนี้ (5 ม.ค.61) ซึ่งราคา SPALI ในกระดานอยู่ที่ 23.30 บาท จากต้นทุนราคาแปลงสิทธิ์เพียง 4 บาท
นอกจากนี้เมื่อคำนวนสัดส่วนการถือครองหุ้นของผู้ถือหุ้นรายย่อย (Free float) ที่ 69.98% จะเท่ากับว่าผู้ถือหุ้นรายย่อยถือครอง SPALI-W4 ทั้งหมดประมาณ 300 ล้านหุ้น ซึ่งในการซื้อขายที่ผ่านมาของ SPALI-W4 นับตั้งแต่เข้าซื้อขายเมื่อวันที่ 8 พ.ย.2560 มีการขายวอแรนต์ออกมาเพียงเล็กน้อยเท่านั้น เท่ากับว่าผู้ถือหุ้นรายย่อยยังถือ SPALI-W4 อยู่หลายหน่วย จึงคาดว่าจะมีผู้ถือหุ้นเดิมได้กำไรจากการแปลงสิทธิครั้งนี้จำนวนมาก
 
อนึ่งก่อนหน้านี้ เมื่อวันที่ 11 ก.ค. 2560 คณะกรรมการบริษัท SPALI มีมติงดจ่ายเงินปันผลระหว่างกาลและเงินปันผลประจำปีสำหรับผลการดำเนินงานตั้งแต่วันที่ 1 ม.ค.60 จนถึง 31 ธ.ค.60
อย่างไรก็ตาม นายประทีป ตั้งมติธรรม ประธานกรรมการบริหารบริษัท SPALI เปิดเผยว่า บริษัทจะดำเนินการออกใบสำคัญแสดงสิทธิที่จะซื้อหุ้นสามัญ SPALI-W4 ทดแทนการจ่ายปันผล
“การออกวอร์แรนต์ให้ผู้ถือหุ้นเดิม 100% ในครั้งนี้ ถือว่าเป็นรางวัลสำหรับผู้ถือหุ้น เพราะการออกเป็นวอแรนต์ ดังกล่าวให้เป็นเงิน ในราคาหุ้นละ 4 บาท ถ้าไปใช้สิทธิ์ของวอร์แรนต์เอาไปเปลี่ยนเป็นหุ้นสามัญ ใช้เงินแค่ 4 บาท/หุ้น แล้วเวลา 1 ปีที่จะคอนเวิร์ดได้ ไม่จำเป็นต้องรีบจ่ายเงิน ซึ่งแต่ละคนสามารถเปลี่ยนเงินได้ หรือบางคนอาจจะใช้เงินนิดหน่อย ขายนิดหน่อยก็ได้ ก็เทียบเท่าเหมือนได้ปันผลอยู่ดี”
 